**Strategaeth TG**

**Cefndir -**

Fel rhan o'r broses Drawsnewid, mae gwasanaethau wedi cael eu hail alinio, ac mae’r swyddogaethau cymorth busnes blaenorol ar gyfer gwahanol feysydd gwasanaeth wedi cael eu cyfuno yn un Gwasanaeth Busnes a Thrawsnewid. Un o gyfrifoldebau'r Gwasanaeth Busnes a Thrawsnewid yw TG a chyllidebau cysylltiedig.

**Beth sydd wedi newid? -**

Y canlyniad yw adnodd canolog i fynd i'r afael â gofynion cyffredinol y gwasanaeth, gan gefnogi pob gwasanaeth yn gyfartal, tra hefyd yn cael trosolwg o ofynion, a chyd-ddibyniaeth.

Mae cyllidebau wedi eu canoli a phrosesau wedi eu symleiddio, mae un pwynt cyswllt i gyfeirio ymholiadau, a gweithio mewn partneriaeth â'n cydweithwyr TG Corfforaethol. Mae gwaith yn mynd rhagddo i ystyried 4 prif faes gwaith:

**Cyfathrebu**

Bydd y llinyn hwn yn adolygu ein dulliau cyfathrebu presennol a'u heffeithiolrwydd a'u haddasrwydd ar gyfer eu defnyddio yn y dyfodol, a bydd yn cwmpasu cyfathrebu mewnol, cyfathrebu â'r cyhoedd, a chyfathrebu gyda'n partneriaid.

Mae yna hefyd gynlluniau cyffrous ar waith i ail-ddylunio'r wefan, nad yw wedi cael ei haddasu’n sylweddol ers 6-7 mlynedd. Mae'r ad-drefnu presennol yn rhoi cyfle i symud i wefan ar ei newydd wedd, gan symud ffocws a strwythur y cynnwys presennol, ac er mwyn galluogi cynhwysiant digidol.

**Cysylltedd**

Mae datblygiadau fel doethwaith – rhannu desgiau o wahanol leoliadau mewn modd effeithlon yn hytrach na chael eich clymu i ddesg ar un safle yn arwain at fwy o ofynion am gyswllt di-wifr i systemau corfforaethol, gan gysylltu â’r cynllun Corfforaethol i gyflwyno cysylltiad di-wifr. Yn ogystal, rydym yn gweithio'n agos gyda sefydliadau partner fel Iechyd, sy'n golygu bod angen i ni allu defnyddio rhwydweithiau eraill, ac mae’r angen i rannu rhwydweithiau yn cynyddu.

**Datblygu systemau**

Mae nifer o ddatblygiadau mawr sy'n effeithio ar systemau craidd ar y gweill – fel uwchraddio'r gronfa ddata lle rydym yn cadw ein holl wybodaeth am gleientiaid, symud i ffeiliau di-bapur, gwelliannau i'n systemau Adnoddau Dynol. Bydd y grŵp Prosiect Strategaeth TG yn sicrhau ein bod yn ystyried y datblygiadau hyn wrth wneud penderfyniadau, ac yn gallu defnyddio a blaenoriaethu ein hadnoddau yn effeithiol.

**Rheoli dyfeisiau**

Mae angen dull sengl o reoli asedau er mwyn sicrhau cysondeb a thryloywder. Yn ogystal, mae angen dull gweithredu strategol a chydlynol i sicrhau bod dyfeisiau gwahanol yn gydnaws ac yn ategu yn hytrach na dyblygu, ac yn gynaliadwy, yn fforddiadwy ac yn addas ar gyfer y dyfodol.

**Pa wahaniaeth y mae wedi’i wneud?**

Mae gwaith wedi dechrau yn ddiweddar a bydd yn arwain at lu o fanteision. Byddwn yn moderneiddio ein dulliau gweithio, gan wneud yn siŵr bod ein gweithlu yn cael y ddyfais gywir a'r mynediad cywir ar gyfer eu swydd. Bydd hyn yn ei dro yn golygu gwasanaeth da i gwsmeriaid, yn ogystal â manteisio ar dwf dechnoleg newydd.

Byddwn hefyd yn tyfu yn ein gallu i ddarparu gwybodaeth hygyrch ac wedi’i diweddaru’n electronig. Bydd gwefan hawdd ei defnyddio sy'n darparu cyngor a gwybodaeth ddwyieithog er mwyn i ni helpu pobl i helpu eu hunain lle y bo modd yn arwydd clir o hyn.

Yn ogystal â helpu ein dinasyddion i fod yn wybodus, yn fwy annibynnol a gofalu am eu hunan, byddwn yn well am ddarparu gwybodaeth i ymarferwyr iechyd a gofal cymdeithasol, gan sicrhau rhyngwynebau effeithiol a gwell cydlynu integredig a rhannu gwybodaeth. Bydd hyn yn lleihau dyblygu a lleihau biwrocratiaeth er mwyn lleihau asesiadau ac ymweliadau cleientiaid proffesiynol lluosog a phenderfyniadau gwell, mwy gwybodus. Wrth gwrs, byddwn hefyd yn gweithio i sicrhau y gwneir y defnydd gorau o gyllid cyfyngedig.